Diari Oficial de la Generalitat Valenciana


Sumari del DOGV 4948, del 17-02-2005 (2005/1118)

RESOLUCIÓ d'1 de febrer de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de Col·laboració en matèria sanitària entre el Ministeri de Defensa i la Conselleria de Sanitat de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4948

Data del DOGV
:   17-02-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/1118


Data del document
:   01-02-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * administració central
    * salut pública
    * cooperació administrativa
    * establiment hospitalari

RESOLUCIÓ d'1 de febrer de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de Col·laboració en matèria sanitària entre el Ministeri de Defensa i la Conselleria de Sanitat de la Generalitat Valenciana. [2005/Q1118]
  
Subscrit, després de la tramitació prèvia reglamentària, entre el Ministeri de Defensa i la Conselleria de Sanitat de la Generalitat Valenciana, l'1 de desembre de 2004, un Conveni de Col·laboració en matèria sanitària, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0029/2005, i que figura com a annex d'esta resolució.
  
València, 1 de febrer de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni de Col·laboració en matèria sanitària entre el Ministeri de Defensa i la Conselleria de Sanitat de la Generalitat Valenciana
  
València, 1 de desembre de 2004
  
Reunits
  
D'una part, Justo Zambrana Pineda, subsecretari de Defensa, fent ús de les seues facultats que li van ser delegades pel Ministeri de Defensa d'acord amb l'Orde DEF/3015/2004, de 17 de setembre, sobre delegació de competències en autoritats del Ministeri de Defensa en matèria de convenis de col·laboració.
  
D'una altra part, Vicente Rambla Momplet, conseller de Sanitat de la Generalitat Valenciana, conforme al que disposen els articles 35 i 21.f de la Llei 5/1983, de 30 de desembre, de Govern Valencià, modificada per la Llei 6/1995, de 3 d'abril, de la Generalitat Valenciana, especialment facultat per a la firma del present conveni per Acord del Consell de data 24 de setembre del 2004, segons establix l'article 54 bis del Text Refós de la Llei d'Hisenda Pública de la Generalitat Valenciana.
  
Ambdues parts, fent ús de la representació que tenen, es reconeixen mútua capacitat per a obligar-se i convindre i
  
Exposen
  
Primer. Que el Ministeri de Defensa disposa d'una important xarxa d'hospitals que desenvolupen una funció de caràcter logisticooperatiu i constituïxen una reserva imprescindible d'acord amb els principis reguladors de la Defensa Nacional. Al mateix temps, desenvolupen una labor assistencial que permet mantindre, en temps de pau, la necessària actualització tecnològica dels centres i una adequada formació del personal que hi treballa. Un dels hospitals d'esta xarxa, amb la denominació d'Hospital General Bàsic de la Defensa de València, es troba ubicat a la Comunitat Autònoma Valenciana i el Ministeri de Defensa el posa al servici de l'interés comú, en benefici de la població de la Comunitat Valenciana.
  
Segon. L'article 43 de la Constitució espanyola reconeix el dret a la protecció de la salut i encomana als poders públics l'organització i tutela de la salut pública a través de les mesures preventives i de les prestacions i servicis necessaris.
  
L'article 6 de la Llei 14/1986, de 25 d'abril, General de Sanitat, establix que les actuacions de les administracions públiques sanitàries estaran orientades a la promoció de la salut, a promoure l'interés individual, familiar i social per la salut, mitjançant l'adequada educació sanitària de la població, a garantir que totes les actuacions sanitàries que desenvolupen estiguen dirigides a la prevenció de les malalties, i no sols a la curació d'estes, i a garantir l'assistència sanitària en tots els casos de pèrdua de la salut.
  
Que, de conformitat amb l'Estatut d'Autonomia, Llei Orgànica 5/1982, de l'1 de juliol, i el Reial Decret 1.612/1987, de 27 de novembre, sobre traspàs de funcions i servicis, se li atribuïxen a la Conselleria de Sanitat les competències i la realització de funcions que permeten la cobertura de l'atenció sanitària de la població de la Comunitat Valenciana.
  
Que l'article 2.4 de la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, establix que la protecció de la salut obliga els poders públics valencians, a través de la seua administració sanitària, a garantir la tutela general de la salut pública davant de l'establiment de mesures preventives, actuacions de promoció de salut i la prestació d'atenció sanitària.
  
Que la Conselleria de Sanitat, manté en el territori de la Comunitat Autònoma Valenciana un conjunt de dispositius, centres hospitalaris i servicis suficients, per a prestar cobertura assistencial sanitària, tant als mitjans de les Forces Armades, com a la resta de la població civil valenciana.
  
Així mateix, l'article 23 de la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana de la Conselleria de Sanitat establix que la Conselleria de Sanitat, en l'àmbit de les seues competències, pot establir convenis per a la prestació de servicis sanitaris amb entitats públiques.
  
Tercera. Que s'estima convenient establir els adequats mecanismes de coordinació entre ambdues xarxes assistencials i els professionals que les assistixen, de tal manera que redunde en millors prestacions als beneficiaris de l'atenció sanitària pública.
  
En atenció de tot això que s'ha exposat anteriorment, es considera apropiat subscriure un conveni de col·laboració entre el Ministeri de Defensa i la Conselleria de Sanitat, a fi de garantir la coordinació dels seus respectius organismes sanitaris en l'àmbit territorial de la Comunitat Autònoma Valenciana, propiciant així una major eficàcia, celeritat i economia en les prestacions a la població beneficiària de l'atenció.
  
Per això, ambdues parts acorden lliurement la prestació dels servicis sanitaris que a continuació s'especifiquen i subscriure el present conveni, d'acord amb les clàusules següents:
  
Primera. Objecte del conveni
  
El present conveni té per objecte establir les bases de relació entre el Ministeri de Defensa i la Conselleria de Sanitat amb vista a la utilització dels recursos sanitaris de què disposen ambdues parts, en la forma que es detalla en les distintes clàusules.
  
Segona. Objecte del conveni
  
A) La Conselleria de Sanitat de la Generalitat Valenciana determinarà els beneficiaris del sistema públic de salut que poden ser atesos en l'Hospital General Bàsic de la Defensa de València (d'ara en avant HGBDV). Per a això, la Conselleria de Sanitat enviarà preferentment al HGBDV els pacients de les àrees limítrofes a este centre salut. El Ministeri de Defensa, a través del HGBDV, col·laborarà amb la Conselleria de Sanitat en la prestació d'assistència sanitària als beneficiaris de l'assistència pública en les modalitats d'activitat que es referixen a continuació:
  
- Hospitalització en sala.
  
- Hospitalització en unitat de vigilància intensiva.
  
- Assistència ambulatòria medicoquirúrgica.
  
- Procediments quirúrgics singularitzats.
  
- Assistència sanitària d'urgències.
  
- Procediments diagnòstics.
  
- Participació del HGBDV en els programes d'urgències i emergències establits a la Comunitat Valenciana.
  
- El HGBDV participarà en l'assistència especialitzada ambulatòria i hospitalària al col·lectiu de població civil que li puga ser assignat per l'Agència Valenciana de Salut.
  
- El HGBDV participarà en la resolució de les llistes d'espera centralitzades, a proposta de la Comissió Permanent, prèvia autorització de la Conselleria de Sanitat.
  
Tot això es farà en les especialitats i amb l'abast que s'especifiquen en forma de clàusula addicional a este conveni. Esta clàusula addicional s'actualitzarà anualment en funció de la disponibilitat dels recursos i de les necessitats d'ambdues parts.
  
En circumstàncies excepcionals es podrà arribar a altres acords puntuals de col·laboració, que podran incloure aportació de personal per part de la Conselleria de Sanitat, per als quals s'establirà en cada cas el corresponent procediment d'execució.
  
B) La Conselleria de Sanitat prestarà servici a tots els pacients que, dependents de la Sanitat Militar, li siguen derivats per esta per a la realització de totes les tècniques i procediments tant quirúrgics com mèdics que no es poden realitzar en el HGBDV.
  
En el cas dels pacients derivats al HGBDV per part de la Conselleria de Sanitat, esta es farà càrrec de les pròtesis i implants que puguen necessitar-se per a la seua atenció, excepte les que específicament es determinen, així com la prestació farmacèutica (excepte per als hospitalitzats) i de les altres prestacions complementàries (prestació ortoprotètica, oxigenoteràpia domiciliària, transport sanitari i tractaments dietoterapèutics complexos).
  
Seran garantits en tot moment els drets dels usuaris tant de la Conselleria de Sanitat com de la Sanitat Militar que siguen atesos en qualsevol dels centres hospitalaris, segons que establix la legislació en esta matèria.
  
C) Límits de funcionament del HGBDV. La prestació sanitària realitzada pel HGBDV no ha d'afectar el seu funcionament normal ni les seues normes de seguretat.
  
Tercera. Comunicació i citació dels pacients
  
Per a cada prestació sanitària a realitzar pel HGBDV es remetrà pel centre remitent el necessari document (full d'interconsulta), al director del HGBDV, acompanyat d'un informe clínic actualitzat del pacient, a qui s'adjuntarà tota la documentació clínica i iconogràfica disponible, que resulte rellevant per a la compressió del cas, i fonamentar la indicació terapèutica que s'haja establit, citant posteriorment els pacients acceptats d'acord amb les seues possibilitats assistencials. Esta prestació sanitària no ha d'afectar el seu normal funcionament ni les seues normes de seguretat.
  
L'assistència sanitària de personal militar i beneficiaris de l'ISFAS adscrits a Sanitat Militar, en hospitals i centres de la Conselleria de Sanitat ha de ser autoritzada, en cada cas, pel director del HGBDV mitjançant la corresponent petició d'assistència, per a cada prestació sanitària que s'haja de fer en estos centres, així mateix l'assistència sanitària prestada als beneficiaris de la Conselleria de Sanitat en el HGBDV ha de ser autoritzada per la direcció del centre remitent, o per l'òrgan que hi delegue. Estes autoritzacions es comptabilitzaran i es presentaran a la comissió de seguiment en les corresponents liquidacions econòmiques.
  
Quarta. Clàusula addicional anual
  
El Ministeri de Defensa i la Conselleria de Sanitat subscriuran, amb caràcter anual, una clàusula addicional en què es determinaran les variables tècniques, assistencials, econòmiques i de qualsevol altra índole, en la qual ha de materialitzar-se el present Conveni de Col·laboració en cada exercici, estant en tot cas condicionada a l'existència de crèdit adequat i suficient.
  
En funció de la cartera de servicis del HGBDV, la clàusula addicional anual inclourà els aspectes següents:
  
- Modificacions normatives que poguera haver-hi sobre condicions econòmiques aplicables.
  
- Variacions sobre la cartera de servicis que en este acte s'establix.
  
- Modalitats de prestació de l'assistència.
  
- Unitats de valoració de les prestacions.
  
- Paràmetres de qualitat i accessibilitat aplicables en l'exercici.
  
- Programes singulars diferenciables en l'activitat i en el finançament.
  
- Sistemes de gestió de prestacions de Seguretat Social, generals o induïdes per l'activitat del mateix hospital (ortesis, transport, desviacions a centres...).
  
- Qualssevol altres variables significatives per a delimitar les relacions entre l'hospital i la Conselleria de Sanitat.
  
La clàusula addicional anual, en les seues variables tecnicoassistencials i econòmiques, podrà ser modificada o complementada, per acord de les parts, quan les necessitats assistencials així ho requerisquen, encara quan no s'haguera complit el seu període de vigència.
  
Cinquena. Contraprestacions econòmiques
  
La valoració econòmica de les diferents activitats es determinarà en la clàusula addicional.
  
Les anteriors condicions econòmiques s'actualitzaran en cada una de les clàusules addicionals anuals, de conformitat per ambdues parts i tenint en compte l'evolució dels índexs de preus i la seua repercussió en el cost dels diferents servicis.
  
Qualsevol altre servici no previst en les disposicions assenyalades anteriorment i que siga prestat en virtut d'este conveni, es valorarà a la tarifa que determine la comissió paritària que es constituirà d'acord amb el que establix l'estipulació setena a proposta de la comissió permanent igualment constituïda.
  
En el cas d'utilització d'infraestructures o instal·lacions pròpies del HGBDV per la Conselleria de Sanitat, esta es farà càrrec de totes les despeses de funcionament, manteniment i qualsevol altre que es derive de la utilització per la conselleria de les citades infraestructures o instal·lacions, així com del personal que esta aporte per a dur a terme l'assistència, sempre condicionat a l'existència de crèdit adequat i suficient per afrontar estes obligacions.
  
Sisena. Presentació de dades estadístiques.
  
Les institucions sanitàries es comprometen a facilitar les dades estadístiques, referides a l'assistència, i que tant la Conselleria de Sanitat, com el Ministeri de Defensa necessiten per a millor avaluar i promoure la qualitat de l'atenció prestada, així com per a permetre el tractament estadístic general que tinguen establit.
  
Setena. Comissió de seguiment
  
Per al seguiment del present conveni es constituïx una comissió paritària que estarà integrada per tres membres de cada una de les dues parts:
  
A) Per part de la Conselleria de Sanitat, integraran la comissió:
  
- El director general d'Assistència Sanitària o la persona designada com a suplent.
  
- El director general de Recursos Econòmics o la persona designada com a suplent
  
- Un cap d'àrea o servici de la Conselleria de Sanitat designat de mutu acord pels dos anteriors.
  
B) Pel Ministeri de Defensa formaran part de la comissió:
  
- L'inspector general de Sanitat del Ministeri de Defensa, o la persona designada com a suplent.
  
- El general subinspector general de Sanitat Assistencial o la persona designada com a suplent.
  
- El director del HGBDV o persona designada com a suplent.
  
Serà president de la comissió paritària, de forma alterna per períodes anuals, el director general d'Assistència Sanitària de la Conselleria de Sanitat i l'inspector general de Sanitat de la Defensa, o les persones que ambdós hi deleguen. La part militar tindrà la presidència el primer any.
  
La comissió es reunirà semestralment, els mesos d'abril i octubre, a fi de vetlar per la correcta aplicació d'este conveni i resoldre les qüestions que sobre este se li plantegen. Igualment es reunirà quan així ho sol·licite qualsevol de les parts integrants del present conveni. Els acords s'adoptaran per majoria de vots dirimint els empats el vot del president.
  
En funció dels assumptes a tractar, hom podrà incorporar a la comissió, sense dret a vot, els assessors tècnics que es consideren oportuns, tenint en compte la naturalesa de les competències atribuïdes a la comissió.
  
Les funcions de la comissió paritària de seguiment seran:
  
- Adequació del conveni a les noves circumstàncies assistencials de la sanitat.
  
- Decidir sobre les qüestions que sorgisquen en relació amb la interpretació i modificació del present conveni.
  
- Resoldre totes les qüestions que eleve la comissió permanent.
  
- Aprovar les tarifes dels procediments que no estiguen valorades, o les dels que resulte necessari actualitzar o modificar.
  
- Precisar les normes de funcionament que resulten necessàries per a l'execució de l'acord i concretar els procediments administratius per al seu desenvolupament.
  
Per al millor compliment de la funció encomanada a la comissió paritària de seguiment, es crea una subcomissió que es constituïx en comissió permanent de la comissió paritària, formada per quatre membres, dos en representació de cada una de les dues parts:
  
La presidència de la comissió permanent correspondrà a la part que ostenta la presidència en la comissió paritària.
  
La comissió permanent es reunirà trimestralment o amb la periodicitat que les circumstàncies aconsellen.
  
Els acords es prendran de comú acord entre els quatres membres i en cas de no arribar a acord, dirimirà el vot del president. De forma supletòria, se seguirà, en les qüestions relatives a deliberacions, acords i funcionament de la comissió permanent, el que disposa per als òrgans col·legiats la Llei de Règim Jurídic de les Administracions Públiques i de Procediment Administratiu Comú.
  
Els acords adoptats es traslladaran per a la seua aprovació o ratificació a la Comissió Paritària de Seguiment.
  
La comesa fonamental de la comissió permanent serà la coordinació i assessorament en relació amb la matèria objecte d'este conveni i en particular:
  
- Adequació de la cartera de servicis a necessitats.
  
- Determinació de l'abast de les prestacions.
  
- Determinació consensuada de preus.
  
- Decisió operativa sobre casos singulars.
  
- Preparació de les reunions del ple de la comissió.
  
- Informar les propostes de liquidació econòmica del conveni i comprovar que les propostes de pagament corresponents s'efectuen conforme a les propostes de liquidació i en el termini previst en la clàusula novena del conveni.
  
- Totes les altres funcions que li siguen encomanades per la comissió paritària de seguiment.
  
Huitena. Assegurança de responsabilitat civil
  
Ambdues parts declaren tindre subscrit el corresponent contracte d'assegurança, vigent durant el període anual de cada clàusula addicional, per a donar cobertura a les conseqüències econòmiques derivades de la responsabilitat que poguera correspondre al personal assegurat, per danys corporals o materials i perjuís conseqüencials consecutius, causats per acció o omissió a tercers en l'exercici de les seues funcions, així com a la responsabilitat solidària, subsidiària o directa que poguera correspondre al Ministeri de Defensa o a la Conselleria de Sanitat de la Generalitat Valenciana i a la responsabilitat patrimonial exigible a l'administració segons que establix la Llei 30/1992, de Règim Jurídic de les Administracions Públiques i del Procediment Administratiu Comú, pel que fa als danys corporals, materials i perjuís consecutius.
  
Novena. Règim econòmic
  
El règim econòmic del present conveni s'especificarà en la clàusula addicional anual que se subscriga cada any.
  
La facturació es presentarà amb caràcter trimestral com a contraprestació econòmica als servicis prestats, d'acord amb el procediment següent:
  
Els centres assistencials de la Conselleria de Sanitat elaboraran trimestralment la facturació dels servicis prestats al personal beneficiari de la Sanitat Militar per a la seua corresponent contraprestació econòmica.
  
Igualment, i amb el mateix caràcter trimestral, el HGBDV farà el mateix amb la facturació de l'assistència prestada als usuaris de la Conselleria de Sanitat, per a la seua corresponent contraprestació econòmica.
  
Ambdues facturacions seran objecte de comparació al final de cada trimestre, per tal de determinar la diferència entre els corresponents totals i procedir a la corresponent contraprestació econòmica, mitjançant l'abonament de la citada diferència a la part que resulte amb saldo al seu favor.
  
No obstant això, al final de cada exercici es podran liquidar les obligacions pendents dels tres trimestres anteriors.
  
L'administració militar i la Conselleria de Sanitat presentaran les facturacions trimestralment, ajustant-se a les normes següents:
  
a) El càrrec pels servicis efectuats per ambdues parts es presentarà en el mes següent respecte al trimestre immediatament anterior.
  
b) Les factures es presentaran desglossades per àrees de Salut, en funció del facultatiu peticionari.
  
c) La factura es presentarà per duplicat i es remetrà de la forma següent:
  
- Les corresponents a prestacions realitzades per la Conselleria de Sanitat, es remetran a la direcció del HGBDV, que haurà de conformar un exemplar i remetre-la a la Direcció Territorial de València de la Conselleria de Sanitat.
  
- La totalitat de les factures del HGBDV pels servicis prestats als usuaris beneficiaris del Sistema Nacional de Salut, es remetran a la Direcció Territorial de València de la Conselleria de Sanitat, que de forma anàloga al que exposa l'epígraf anterior, haurà de conformar un exemplar i remetre'l a la direcció del HGBDV.
  
En els dos casos, els documents comptables de la facturació es remetran juntament amb els justificants de la prestació del servici.
  
La facturació es presentarà amb caràcter trimestral com a contraprestació econòmica als servicis prestats.
  
Quan en virtut de normes legals o reglamentàries, altres assegurances públiques (Muface, Mugeju, escolar, etc.) o privats (vehicles de motor, esports federats, caça, etc.) o responsabilitat de tercers, per les lesions o malalties causades a la persona assistida, l'import de les prestacions sanitàries haja de ser a càrrec de dites entitats o tercers, l'hospital facturarà directament i exclusivament els servicis que preste al tercer obligat al pagament, amb independència que la persona assistida tinga dret a l'assistència sanitària per malaltia comuna o accident no laboral per compte de la Seguretat Social.
  
Quant al finançament, la Conselleria de Sanitat reservarà anualment la quantitat econòmica necessària, que quedarà reflectida en la corresponent clàusula addicional, per al finançament de les prestacions resultants del present conveni durant la seua vigència inicial.
  
El pagament de les obligacions econòmiques derivades del present conveni s'efectuarà dins del termini de dos mesos següents a la data del naixement de l'obligació, de conformitat amb el que establix l'article 43 del Decret Legislatiu de 26 de juny de 1991, pel qual s'aprova el Text Refós de la Llei de la Hisenda Pública de la Generalitat Valenciana.
  
Atés que no és possible quantificar a priori el volum total de prestacions que es duran a terme per ambdues administracions en virtut d'este conveni, el crèdit inicialment reservat es considera estimatiu i es podran afectar o desafectar les quantitats que es justifiquen en funció de l'evolució del conveni, sempre condicionat a l'existència de crèdit adequat i suficient en la corresponent llei de pressuposts.
  
Igualment, l'eficàcia de les possibles pròrrogues que puguen subscriure's al present conveni queden condicionades a l'existència de crèdit adequat i suficient.
  
Totes les qüestions que afecten el finançament, control i fiscalització del conveni hauran de ser sotmeses al dictamen dels òrgans competents de cada una de les administracions que intervenen.
  
Deu. Coordinació
  
L'hospital, en l'execució d'este conveni, i sense perjuí de l'autonomia de gestió del centre, ajustarà el seu funcionament a les directrius i normes de caràcter general que dicte la Conselleria de Sanitat, en orde a l'efectiva coordinació dels recursos i servicis en l'àmbit de la Comunitat Valenciana.
  
Onze. Informació i documentació
  
Els centres assistencials inclosos en el conveni facilitaran, amb la periodicitat que es determine, la informació de naturalesa assistencial, epidemiològica, sociosanitària, docent i de qualsevol altra índole que necessite la Conselleria de Sanitat.
  
Ambdues institucions es comprometen a respectar la Llei Orgánica 15/1999, de 30 de desembre, de Protecció de Dades de Caràcter Personal, en la seua actuació.
  
Els centres assistencials inclosos en el conveni facilitaran tota la informació que siga necessària amb vista al compliment de la Llei 53/84, de 26 de desembre, i la resta de normes sobre incompatibilitats del personal al servici de les administracions públiques.
  
Els centres assistencials inclosos en el conveni disposaran de fulls de reclamació, queixa o suggeriments a disposició del públic i enviarà al Servici d'Atenció al Pacient del Centre d'Especialitats Juan Llorens una còpia de les reclamacions i queixes en les 24 hores següents, o immediatament si la naturalesa de la reclamació ho aconsella.
  
Totes les reclamacions o queixes han de ser tramitades d'acord amb l'Orde de 24 de juliol de 2002, del conseller de Sanitat, per la qual s'establix el procediment per a la tramitació de suggeriments, queixes i agraïments respecte a l'atenció sanitària, en l'àmbit de la competència de la Conselleria de Sanitat.
  
Les queixes de caràcter de rescabalament que puguen formular-se s'hauran de tramitar i resoldre segons que preveuen els articles 139 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Dotze. Efectes i duració
  
El present conveni produirà efectes des del dia de la seua publicació en el Boletín Oficial del Estado, mantindrà la seua vigència fins al 31 de desembre del 2005 i podrà ser prorrogat expressament amb l'acord previ de les parts. D'altra banda, les clàusules addicionals tindran una duració anual, que estarà en tot cas condicionada la subscripció a l'existència de crèdit adequat o suficient.
  
El present conveni podrà ser modificat per acord de les parts en les clàusules addicionals anuals que deriven d'este.
  
La voluntat de rescissió del present conveni per alguna de les parts ha de ser comunicada amb tres mesos d'antelació almenys, per mitjà de telegrama o carta certificada. Es tindrà per rescindida una vegada transcorreguts tres mesos des de la recepció de la comunicació en este sentit, qualsevol que siga el moment en què esta s'inste.
  
Tretze. Causes de resolució
  
Seran causes de resolució del present conveni:
  
- La resolució per incompliment de qualsevol de les parts.
  
- El mutu acord.
  
- La possibilitat de prestació dels servicis que s'acorden amb mitjans propis de cada una de les parts.
  
- Les necessitats de la Defensa.
  
- La denúncia establida d'acord amb les condicions de l'estipulació dotze.
  
- La impossibilitat sobrevinguda de complir el fi.
  
- L'incompliment greu acreditat per una de les parts.
  
Catorze. Interpretació
  
Este conveni té caràcter jurídic administratiu i per a resoldre els dubtes i llacunes que pogueren suscitar-se en la seua aplicació se seguiran els principis del dret administratiu i en particular els del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, de conformitat amb el que disposa l'article 3.2 d'esta, així com, en defecte dels anteriors, els generals del dret comú.
  
Les discrepàncies que pogueren sorgir en la interpretació d'este conveni, se sotmetran a la comissió de seguiment establida en la clàusula setena i en última instància seran elevades a les parts que subscriuen el conveni, per a la decisió que corresponga, tot això sense perjuí de poder interposar els recursos que s'estimen oportuns, davant de la jurisdicció competent. L'orde jurisdiccional competent per al coneixement dels litigis que puguen sorgir en la interpretació del conveni és el contenciós administratiu.
  
Quinze. Estipulació final
  
El present conveni s'adaptarà a les normes i disposicions que es promulguen com a desplegament de la Llei General de Sanitat, en matèria de competències sanitàries, i a totes les normes i disposicions que puguen afectar la naturalesa i capacitat de les parts contractants
  
I en prova de conformitat de tot el que s'ha exposat, firmen el present conveni en dos exemplars originals, igualment vàlids, en el lloc i la data més amunt indicats.
  
Conselleria de Sanitat: Vicente Rambla Momplet.
  
Ministeri de Defensa: Justo Zambrana Pineda.